Ανακοίνωση για τις συνέπειες του σοβαρού οξέος αναπνευστικού συνδρόμου (ΣΟΑΣ) στις έρευνες αντιντάμπινγκ και αντεπιδοτήσεων

(2003/C 191/02)

1. Ιστορικό

Το άρθρο 16 του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) και το άρθρο 26 του κανονισμού (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(2) ("οι βασικοί κανονισμοί") προβλέπουν ότι "η Επιτροπή, όποτε το κρίνει σκόπιμο, πραγματοποιεί επιτόπιες επαληθεύσεις προκειμένου να εξετάσει τα στοιχεία που τηρούν οι εισαγωγείς, οι εξαγωγείς, οι έμποροι, οι αντιπρόσωποι, οι παραγωγοί και οι εμπορικές ενώσεις και οργανισμοί, και να επαληθεύσει τα στοιχεία που έχουν προσκομισθεί για το ντάμπινγκ και τη ζημία".

Ενόψει του σοβαρού κινδύνου εξάπλωσης του ΣΟΑΣ, η Επιτροπή αποφάσισε να μην πραγματοποιούνται επιτόπιες επαληθεύσεις από υπαλλήλους της Επιτροπής σε περιοχές όπου εκδηλώθηκαν προσφάτως κρούσματα του ΣΟΑΣ. Κατάλογος αυτών των περιοχών δημοσιεύθηκε από την Παγκόσμια Οργάνωση Υγείας (ΠΟΥ) και ενημερώνεται τακτικά.

2. Αντίκτυπος του σοβαρού οξέος αναπνευστικού συνδρόμου στις έρευνες αντιντάμπινγκ και αντεπιδοτήσεων

Δεδομένου ότι τα στοιχεία που παρέχονται από τους παραγωγούς-εξαγωγείς των περιοχών όπου έχουν εκδηλωθεί κρούσματα του ΣΟΑΣ δεν θα αποτελούν αντικείμενο επιτόπιας επαλήθευσης, η Επιτροπή θα πρέπει να βασίζει τα συμπεράσματά της στα επαληθευμένα και αποδεδειγμένα πραγματικά στοιχεία της έρευνας.

Επομένως, η Επιτροπή θα εξετάζει προσεκτικά, μεταξύ άλλων, τα ακόλουθα στοιχεία κατά τη συναγωγή των συμπερασμάτων της σχετικά με τις υπό έρευνα εισαγωγές:

- την καταγγελία και τα επαληθευμένα στοιχεία που περιέχονται σ' αυτήν τα οποία έχουν υποβληθεί εξ ονόματος του κοινοτικού κλάδου παραγωγής σύμφωνα με τα άρθρα 5 και 10 των αντίστοιχων βασικών κανονισμών,

- τα στοιχεία που υποβάλλονται σύμφωνα με το άρθρο 6 παράγραφος 2 ή το άρθρο 11 παράγραφος 2 των αντίστοιχων βασικών κανονισμών από άλλα ενδιαφερόμενα μέρη, συγκεκριμένα, παραγωγούς-εξαγωγείς, τα οποία είναι δυνατόν να επαληθευτούν καταλλήλως από τις υπηρεσίες της Επιτροπής στις Βρυξέλλες.

Ως εκ τούτου, απαιτείται η μέγιστη συνεργασία των ενδιαφερόμενων μερών, ιδίως όσον αφορά την παροχή επαρκώς λεπτομερών πληροφοριών, οι οποίες να είναι εξ ολοκλήρου έγκυρες και ακριβείς και να μπορούν να ελεγχθούν βάσει ανεξάρτητων και επαληθεύσιμων πηγών. Σε περίπτωση που δεν είναι δυνατή η παροχή των απαιτούμενων πληροφοριών από τα ενδιαφερόμενα μέρη, η Επιτροπή θα βασίζει τα συμπεράσματά της στα διαθέσιμα πραγματικά στοιχεία σύμφωνα με τα άρθρα 18 και 28 των αντίστοιχων βασικών κανονισμών.

Στο πλαίσιο αυτό, η Επιτροπή θα μεριμνήσει ιδιαίτερα για την τήρηση των διαδικασιών και της διαφάνειας.

3. Διάρκεια και επανεξέταση

Οι επιτόπιες επαληθεύσεις θα επαναληφθούν μόλις οι πληγείσες περιοχές διαγραφούν από τον κατάλογο της ΠΟΥ. Ο εν λόγω κατάλογος βρίσκεται στον δικτυακό τόπο της ΠΟΥ στην ακόλουθη διεύθυνση: www.who.int

Εάν, κατά τη διάρκεια έρευνας, μια πληγείσα περιοχή διαγραφεί από τον κατάλογο των επικίνδυνων περιοχών, η επιτόπια επαλήθευση θα πραγματοποιείται εφόσον αυτό είναι δυνατό στο πλαίσιο των προβλεπόμενων προθεσμιών.

Σε περίπτωση που μια έρευνα έχει ολοκληρωθεί και έχουν επιβληθεί οριστικά μέτρα με βάση τα διαθέσιμα στοιχεία, η Επιτροπή δύναται, μόλις οι πληγείσες περιοχές δεν θεωρούνται πλέον επικίνδυνες, να αρχίσει επανεξέταση με δική της πρωτοβουλία σύμφωνα με το άρθρο 11 παράγραφος 3 ή το άρθρο 19 παράγραφος 1 των βασικών κανονισμών.

Τα ενδιαφερόμενα μέρη που το επιθυμούν μπορούν να υποβάλουν τις παρατηρήσεις τους σχετικά με την ανωτέρω προσέγγιση. Οι εν λόγω παρατηρήσεις πρέπει να υποβληθούν εντός δέκα ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης και να αποσταλούν γραπτώς στην ακόλουθη διεύθυνση: Ευρωπαϊκή Επιτροπή J-79 5/16 B - 1049 Βρυξέλλες Φαξ (32-2) 295 65 05 Τέλεξ COMEU B 21877.

(1) ΕΕ L 56 της 6.3.1996, σ. 1, όπως τροποποιήθηκε τελευταία από τον κανονισμό (ΕΚ) αριθ. 1972/2002 (ΕΕ L 305 της 7.11.2002, σ. 1).

(2) ΕΕ L 288 της 21.10.1997, σ. 1, όπως τροποποιήθηκε τελευταία από τον κανονισμό (ΕΚ) αριθ. 1973/2002 (ΕΕ L 305 της 7.11.2002, σ. 3).